
MOHÁCSTÓL ZSITVATOROKIG A XVI. századi Habsburg-Oszmán viszonyok és írott források tanulmányozása

Mohácstól Zsitvatorokig –
A XVI. századi Habsburg-Oszmán viszonyok és írásos források tanulmányozása
Az idő múlásával egyre közelebb kerülünk Magyarország és Közép-Európa egyik
legmeghatározóbb eseményének, a mohácsi csatának az ötszázadik évfordulójához. Azonban
nemcsak a csata, hanem az azt követő események is erőteljes következményekkel jártak, melyek
még a mai napig érezhetőek.
Munkámban igyekeztem bemutatni a két rivális oldal között lejátszódó XVI. századi
konfliktusokat, azok előzményeit, illetve nem utolsó sorban a következményeket, melyekkel
egyfelől a Habsburgoknak és Magyarországnak, másfelől pedig az Oszmán Birodalomnak kellett
megbirkóznia. Az általam felállíott hipotéziseket igyekeztem első kézből származó történelmi
forrásokkal, illetve számos nyelven összegyűjtött történelmi tanulmány segítségével
alátámasztani, egyes esetekben pedig megcáfolni. Fő célkitűzésemnek, a történelmi források
rövid analízise mellett, a korszak bemutatását tűztem ki egészen a történelem egyik
legmeghatározóbb háborújának, a tizenötéves háborúnak a lezárásáig.

